กระทรวงการท่องเที่ยวและกีฬา หารือผู้ประกอบการขยายเวลาเปิดสถานบันเทิงถนนข้าวสาร
นายพิพัฒน์ รัชกิจประการ รัฐมนตรีว่าการกระทรวงท่องเที่ยวและกีฬา ลงพื้นที่ที่ถนนข้าวสาร เพื่อพบกับผู้ประกอบการ พร้อมหารือประเด็นการขยายเวลาการเปิดสถานบันเทิง จากเดิมปิดเวลา 00.00 น. ขยายไปปิดเวลา 04.00 น. ให้ผู้ประกอบการได้เตรียมความพร้อมรองรับนักท่องเที่ยวที่จะมีเพิ่มขึ้น โดยถนนข้าวสารนับเป็น 1 ใน 8 พื้นที่นำร่อง ให้เศรษฐกิจด้านการท่องเที่ยวกลับมาฟื้นตัวอย่างเต็มศักยภาพ หลังวิกฤติโควิด-19 การขยายเวลาเปิดสถานบันเทิงต้องคำนึงถึงหลายปัจจัย ทั้งด้านสาธารณสุข ความปลอดภัยของนักท่องเที่ยวและอีกหลายด้าน รวมถึงการเตรียมสถานที่เพื่อให้ผู้ที่อาศัยบริเวณใกล้เคียง สามารถเข้ามาประกอบอาชีพได้ เพื่อกระจายรายได้สู่ชุมชน สร้างความมั่นคงให้เศรษฐกิจฐานราก ประเด็นการขยายเวลาเปิดสถานบันเทิงดังกล่าว จะเข้าสู่ที่ประชุมศูนย์บริหารสถานการณ์โควิด-19 ในวันที่ 19 สิงหาคมนี้ คาดการณ์ว่าจะทำให้นักท่องเที่ยวเพิ่มขึ้นในเดือนสิงหาคมกว่า 1,200,000 ราย และจะทำให้ผู้ประกอบการสามารถสร้างรายได้เพิ่มขึ้นร้อยละ 30